用元韻答清老  其三
作者：王炎
朝代：宋

paragraphs: 平生言語苦不工，甲乙未能成類稿。
曩時陶謝以詩鳴，竭力追隨終莫到。
上人詞鋒極痛快，睥睨千人軍可掃。
長須驚喜見此客，無怪繞枝鳱鵲噪。
師言能詩且工畫，筆仗須先知嫩老。
復言能畫亦飽參，亹亹玄談聽更好。
吾聞法海深又深，性珠可得不可討。
若除詩畫與談禪，未審云何真悟道。